સ્ક્રીન પર પહેલીવાર જ્યારે આલિયા દેખાય છે ત્યારે એ રસ્તા પર એક ખિસકોલીને ચગદાઈ જતી બચાવવાની ફિરાકમાં લાગેલી દેખાય છે, એમાં એ પોતાના પર આવતું જોખમ પણ ભૂલી જાય છે. એ જદ્દોજહદમાં એને પોતાને ઈજા થાય, એ પોતાનું પણ લોહી જોઈ શકતી નથી ને ઈન્જેક્શનથી ડરે છે. યાને કે એક જાસૂસ તરીકે તમામ માઈનસ પોઈન્ટ્સ. હા, એની મેમરી એકદમ આઈડેટિક (eidetic)-ફોટોગ્રાફિક છે. એક વખત કોઈ નંબર જોઈને એ યાદ રાખી શકે છે. યાને કે જાસૂસ તરીકેનો બિગ પ્લસ પોઈન્ટ. એ પછી આલિયાને ભારતીય ઈન્ટેલિજન્સ ખાતાના અધિકારી ખાલિદ મીર (સુપર્બ જયદીપ અહલાવત) દ્વારા ટિપિકલ ફિલ્મી સ્ટાઈલમાં ટ્રેનિંગ અપાય. તે ટ્રેનિંગને અંતે એ ઘડાય ખરી, છતાં વલ્નરેબલ તો રહે જ. યાને કે આપણને એની ચિંતા થયા કરે કે આ છોકરી આટલું જોખમી કામ કરી શકશે ખરી? આલિયાના પાત્રની પર્સનાલિટીના આ ડ્યુઅલ શૅડ્સ ફિલ્મમાં આપોઆપ સસ્પેન્સ-થ્રિલનું એલિમેન્ટ ઉમેરી દે છે.